2.  ปัจจัยความเสี่ยง

คณะกรรมการบริษัท
ได้ให้ความสำคัญกับกระบวนการบริหารความเสี่ยงทั้งในระดับองค์กรและระดับปฏิบัติการ ภายใต้
นโยบายและกรอบการบริหารความเสี่ยง ที่กลุ่มบริษัทฯ กำหนดขึ้น
เพื่อให้คงเหลือความเสี่ยงในระดับที่ยอมรับได้และเหมาะสมกับสภาวะแวดล้อมต่างๆ
ของลักษณะงานหรือกิจกรรมต่างๆ ของแต่ละหน่วยงาน
โดยส่งเสริมให้ผู้บริหารและพนักงานทุกระดับมีส่วนร่วมในกระบวนการดังกล่าว
รวมทั้งสนับสนุนให้มีระบบการบริหารความเสี่ยงทั่วทั้งองค์กรและปลูกฝังให้เป็นส่วนหนึ่งของวัฒนธรรมของ
กลุ่มบริษัทฯ
โดยมีฝ่ายบริหารความเสี่ยงและควบคุมภายในทำหน้าที่พัฒนาระบบการบริหารความเสี่ยงให้เป็นไปตามแนวทางสากล
และบูรณาการแนวทางการบริหารความเสี่ยงในแต่ละระดับร่วมกับทุกฝ่ายที่เกี่ยวข้องภายใต้การกำกับดูแลของคณะกรรมการบริหารความเสี่ยง
อนึ่งกลุ่มบริษัทฯ ได้มีการดำเนินการตามแนวทางการบริหารความเสี่ยงต่างๆ มาเป็นลำดับ
ตลอดจนมีการรายงานและติดตามผลการบริหารความเสี่ยงขององค์กรต่อคณะกรรมการบริษัทอย่างสม่ำเสมอ

โดยระหว่างปี 2555 กลุ่มบริษัทฯ มีการปรับปรุงกลยุทธ์ในด้านต่างๆ
อย่างต่อเนื่องเพื่อบริหารจัดการความเสี่ยงที่อาจเกิดขึ้นทั้งในธุรกิจใหม่และธุรกิจหลักของกลุ่มบริษัทฯ
เช่น เตรียมความพร้อมทางด้านเทคโนโลยีการผลิต เงินทุน
ปรับปรุงโครงสร้างองค์กรและกระบวนการทำงานตลอดจนพัฒนาบุคลากรในระดับผู้บริหารสูงและระดับกลางเพื่อเสริมทีมในการบริหารจัดการธุรกิจของกลุ่มบริษัทฯ
ให้ทันกับการขยายธุรกิจที่มีอย่างรวดเร็ว

ความเสี่ยงในระดับองค์กร (Corporate Risk)

1.  ความเสี่ยงจากการถูกละเมิดลิขสิทธิ์

ปัญหาการละเมิดลิขสิทธิ์เป็นปัจจัยหนึ่งที่ส่งผลต่ออุตสาหกรรมเพลงและธุรกิจภาพยนตร์ทั่วโลก
ในแต่ละปี กลุ่มบริษัทฯ
ประสบปัญหาจากการถูกลักลอบนำผลงานเพลงไปเผยแพร่ต่อสาธารณชนและทำซ้ำแล้วนำออกจำหน่ายในราคาถูกเป็นจำนวนมาก
และยังมีปัญหาการละเมิดลิขสิทธิ์ที่มีการพัฒนาไปพร้อมกับเทคโนโลยี เช่น การนำผลงานของบริษัทฯ
ไปใช้ประโยชน์เพื่อการค้าผ่านอินเตอร์เน็ต ทำให้กลุ่มบริษัทฯ
ต้องเสียโอกาสจากการดำเนินธุรกิจเป็นจำนวนเงินที่สูงในแต่ละปี

อย่างไรก็ตาม ที่ผ่านมาภาครัฐได้มีการดำเนินมาตรการต่างๆ
เพื่อป้องกันและปราบปรามปัญหาการละเมิดลิขสิทธิ์อย่างจริงจังมากขึ้น
รวมถึงมีมาตรการเบ็ดเสร็จที่ครอบคลุมตั้งแต่การควบคุมการนำเข้าเครื่องจักรที่สามารถใช้ในการผลิตสินค้าละเมิดลิขสิทธิ์
การควบคุมการผลิต จนถึงการควบคุมขั้นตอนการจัดจำหน่าย
และยังได้มีการเพิ่มบทลงโทษผู้กระทำผิด ตลอดจนการให้รางวัลนำจับแก่เจ้าหน้าที่ตำรวจ
หรือผู้ที่ทำการชี้เบาะแสแหล่งผลิตแหล่งขายหรือแหล่งเก็บสินค้าละเมิดลิขสิทธิ์ด้วย

นอกจากนี้ เพื่อเป็นการกระตุ้นการซื้อสินค้าอย่างถูกกฎหมาย
กลุ่มบริษัทฯได้พัฒนาช่องทางการจัดจำหน่ายเพิ่มเติมอย่างต่อเนื่องให้สอดคล้องกับเทคโนโลยีที่เปลี่ยนไปเพื่อเพิ่มความสะดวกให้กับผู้บริโภค
เช่น การขายผ่านอินเตอร์เน็ต (Social Music Streaming เช่น *123 Deezer Spotify
iTune เป็นต้น) เพื่อเพิ่มความสะดวกในการเลือกซื้อเพลงอย่างต่อเนื่อง เป็นต้น
และในส่วนของธุรกิจภาพยนตร์
ทางกลุ่มบริษัทฯได้รับความร่วมมือเป็นอย่างดีจากโรงภาพยนตร์ในการออกมาตรการต่างๆ
เพื่อลดการลักลอบบันทึกภาพยนตร์อย่างผิดกฎหมาย ซึ่งกลุ่มบริษัทฯ
คาดว่าจากความร่วมมืออย่างจริงจังระหว่างภาครัฐและเอกชนอย่างต่อเนื่องจะทำให้สินค้าของกลุ่มบริษัทฯ
ถูกละเมิดลิขสิทธิ์น้อยลง

2.  ความเสี่ยงจากการไม่สามารถดำเนินธุรกิจได้อย่างต่อเนื่อง จากกรณีเกิดเหตุสุดวิสัย

กลุ่มบริษัทฯ เล็งเห็นถึงความสำคัญในการดำเนินธุรกิจอย่างต่อเนื่องและไม่หยุดชะงัก
โดยเฉพาะกระบวนการทางธุรกิจที่สำคัญในด้านต่างๆ ของกลุ่มบริษัทฯ
หากเกิดเหตุการณ์สุดวิสัยต่างๆ เช่น ภัยทางธรรมชาติ ภัยจากมนุษย์ ภัยจากเทคโนโลยี
หรือแม้กระทั่งการเกิดโรคระบาด คอมพิวเตอร์ล่ม การประท้วงการจลาจล การออกกฎหมายใหม่
เป็นต้น

ดังนั้น คณะกรรมการบริษัทฯ ได้แต่งตั้งคณะกรรมการ BCP เพื่อผลักดันให้มีการพัฒนา
แผนบริหารความต่อเนื่องทางธุรกิจ หรือแผน BCP (Business Continuity Plan)
ขึ้นอย่างเป็นรูปธรรม
เพื่อป้องกันผลกระทบและช่วยลดความเสียหายที่อาจเกิดขึ้นต่อการบริหารจัดการกระบวนการที่สำคัญต่างๆ
ตลอดจนก่อให้เกิดความมั่นใจว่าระบบงานและสถานที่ทำงานมีความพร้อมในการรับมือภัยพิบัติ
หรือมีระบบรองรับภาวะฉุกเฉิน และสามารถกลับเข้าสู่การดำเนินงานปกติได้อย่างรวดเร็ว

3.  ความเสี่ยงจากการปรับกระบวนการทำงานภายในไม่ทันต่อการขยายธุรกิจที่รวดเร็ว

ธุรกิจของกลุ่มบริษัทฯ สามารถจำแนกออกได้เป็น 4 ประเภทธุรกิจหลัก คือ
ธุรกิจเพลงและธุรกิจเกี่ยวเนื่องกับเพลง ธุรกิจสื่อ ธุรกิจภาพยนตร์ ธุรกิจบรอดแคสติ้ง
และธุรกิจอื่นๆ
โดยในแต่ละธุรกิจมีความแตกต่างกันในเรื่องของลักษณะการประกอบธุรกิจซึ่งจะต้องพึ่งพิงบุคลากรที่มีความชำนาญเฉพาะด้านแตกต่างกันไป
ซึ่งจากการที่กลุ่มบริษัทฯ ขยายธุรกิจได้อย่างรวดเร็ว
อาจส่งผลกระทบต่อการปรับตัวของกระบวนการทำงานภายในของแต่ละกลุ่มธุรกิจ เช่น
โครงสร้างของกลุ่มบริษัทฯ เป็นต้น
และอาจส่งผลให้เกิดการทำงานที่ทับซ้อนกันระหว่างหน่วยงานสนับสนุนกลางและหน่วยงานของแต่ละหน่วยธุรกิจ
หรือนโยบายของส่วนกลางในบางเรื่องอาจไม่สนับสนุนการทำงานของบางหน่วยธุรกิจที่ขยายตัวหรือธุรกิจใหม่ที่พัฒนาขึ้น
ดังนั้นจึงอาจก่อให้เกิดความเสี่ยงจากการที่กลุ่มบริษัทฯ
ไม่สามารถปรับกระบวนการทำงานภายในได้ทันต่ออัตราการขยายธุรกิจที่รวดเร็วดังกล่าว

กลุ่มบริษัทฯ จึงมีการบริหารความเสี่ยงเพื่อให้การเติบโตทางธุรกิจของกลุ่มบริษัทฯ
เป็นไปอย่างมั่นคงและยั่งยืน
โดยทบทวนและปรับกระบวนการทำงานและโครงสร้างองค์กรเพื่อให้มีกระบวนการทำงานที่สนับสนุนการผลักดันนโยบายจากส่วนกลางสู่หน่วยธุรกิจ
ตลอดจนพัฒนาระบบประเมินผลการทำงานที่เป็นมาตรฐานเดียวกันทั้งองค์กร

4.  ความเสี่ยงจากการพึ่งพิงความสามารถพิเศษเฉพาะบุคคล

ธุรกิจของกลุ่มบริษัทฯ
เติบโตขึ้นมาได้เพราะบุคลากรที่มีประสบการณ์และความสามารถพิเศษเฉพาะบุคคล
(People-based) โดยเฉพาะอย่างยิ่งในการประกอบธุรกิจเพลง รายการวิทยุ รายการโทรทัศน์
และสื่อสิ่งพิมพ์ บุคลากรไม่ว่าจะเป็นศิลปินหรือทีมงานสนับสนุน
ต่างนับเป็นทรัพยากรที่สำคัญและมีผลต่อการดำเนินงานของกลุ่มบริษัทฯ ดังนั้น
การย้ายค่ายหรือย้ายสังกัดของศิลปินหรือทีมงานสนับสนุนส่งผลให้กลุ่มบริษัทฯ
ต้องสูญเสียทรัพยากรด้านบุคคลที่มีคุณค่าไป
และอาจต้องใช้เวลามากขึ้นในการสร้างศิลปินรวมถึงทีมงานสนับสนุนใหม่ขึ้นมาทดแทน

อย่างไรก็ตามที่ผ่านมากลุ่มบริษัทฯได้มีการบริหารความเสี่ยงในด้านนี้อย่างต่อเนื่องโดยได้ให้ความสำคัญกับการพัฒนาและส่งเสริมบุคลากรให้มีความรู้ความเข้าใจทางธุรกิจตลอดจนมีส่วนร่วมในการดำเนินงานให้มากที่สุดมาโดยตลอด
นอกจากนี้กลุ่มบริษัทฯ ยังได้ดำเนินการพัฒนาระบบประเมินผลการทำงานให้เป็นมาตรฐาน
รวมถึงการให้ความสำคัญต่อผลตอบแทนและสวัสดิการสำหรับบุคลากรเพื่อให้เทียบเคียงกับบริษัทอื่น ๆ
ในอุตสาหกรรมเดียวกัน

นอกจากนี้ กลุ่มบริษัทฯ ได้เริ่มลงทุนในธุรกิจใหม่ ๆ เช่น “GMM Z” และ Home Shopping
ที่สามารถดำเนินการด้วยการอิงระบบหรือเทคโนโลยี
เพื่อมาเสริม/รองรับธุรกิจเดิมที่ต้องพึ่งพาบุคลากรที่ต้องมีประสบการณ์และความสามารถพิเศษเฉพาะบุคคลด้วย